Svjesno, s izravnom namjerom, silovao ju je, iako je znao da je nemoćna da se brani. Gurajući joj nepoznatu rotirajuću napravu u tjelesne šupljine, s neizravnom je namjerom pristao da je usmrti. Znao je da je takva naprava može ubiti, ali ju je ipak upotrijebio, pristajući tako na posljedice. Tvrdi da se toga ne sjeća. Istovremeno, opisuje niz detalja odnosa. Djevojka je preživjela pukom srećom, isključivo zbog brze liječničke intervencije. Imat će trajne posljedice.

To je sažetak optužnice koju je, nakon osam mjeseci istrage, splitsko Županijsko državno odvjetništvo podnijelo protiv Roka Š., 21-godišnjaka koji je u studenom prošle godine, na tulumu u Podstrani, gotovo ubio prijateljicu brutalno je silujući - utvrdili su vještaci - rotirajućim napravom. Preživjela je jer je jedan prijatelj ušao u dnevni boravak u kojem je bila s Rokom da bi iz frižidera uzeo meso za roštilj. Zatekao je stravičan prizor, počeo je urlati i pozvao Hitnu pomoć. Pravodobnom liječničkom intervencijom spašen joj je život.

Što se događalo tih 40 minuta iza zatvorenih vrata, nitko ne zna. Roko Š. tvrdi da se ne sjeća. Djevojka doista ne zna jer je, zbog bolova, pala u komu. Rotirajuća naprava kojom su nanesene ozljede nije pronađena. Istražitelji su, kako stoji u optužnici, utvrdili da je djevojka tog 16. studenoga dopodne bila na predavanjima. Oko 14 sati preko Facebooka stigao joj je poziv za tulum u Podstrani. Pozvao ju je Roko Š. kojeg je otprije poznavala. Dolazio je k njoj kući da mu pomogne s matematikom. Prijatelji i njezini roditelji rekli su da mu se ona sviđala. A onda je otišla na zabavu u Podstranu.

Bilo je pozvano osmero mladih - četiri djevojke i četiri mladića. Kupili su piće i meso za roštilj. Društvo je dosta pilo, djevojka se napila. Vjerojatno je između nje i Roka počelo iskriti. Ostali na tulumu govorili su im da odu u spavaću sobu, ali oni nisu poslušali. Zato je društvo napustilo dnevni boravak i ugasilo im svjetlo. Četrdeset minuta bili su sami u sobi.

Vlasnik kuće nakon toga je ušao i doživio šok. Onesviještena djevojka ležala je u lokvi krvi, a iznad nje, sav krvav, stajao je Roko. Hitna je stigla za 10-ak minuta. Ona je bila u komi. Odveli su je u bolnicu i hitno operirali.

Oko 19 sati stigla je i policija. Od 17. studenoga do 9. siječnja Roko je bio u istražnom zatvoru. Trenutačno je na slobodi.